Document ID: 32014R0137

KOMISIJAS ĪSTENOŠANAS REGULA (ES) Nr. 137/2014
(2014. gada 12. februāris),
ar kuru groza Regulu (ES) Nr. 468/2010, ar ko izveido ES sarakstu ar kuģiem, kuri iesaistījušies nelegālā, nereģistrētā un neregulētā zvejā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 30. pantu,
tā kā:
(1)
Regulas (EK) Nr. 1005/2008 V nodaļā ir izklāstītas procedūras, kā identificējami zvejas kuģi, kuri iesaistījušies nelegālā, nereģistrētā un neregulētā zvejā (NNN zvejas kuģi), kā arī procedūras, kā izveidojams Savienības saraksts ar šādiem kuģiem. Minētās regulas 37. pantā ir paredzēti pasākumi, kas veicami attiecībā uz šajā sarakstā iekļautiem zvejas kuģiem.
(2)
Savienības saraksts ar NNN zvejas kuģiem tika izveidots ar Komisijas Regulu (ES) Nr. 468/2010 (2) un pēc tam grozīts ar Īstenošanas regulām (ES) Nr. 724/2011 (3), (ES) Nr. 1234/2012 (4) un (ES) Nr. 672/2013 (5).
(3)
Saskaņā ar Regulas (EK) Nr. 1005/2008 30. panta 1. punktu Savienības sarakstā būtu jāiekļauj arī tie zvejas kuģi, kuri ir iekļauti reģionālu zvejniecības pārvaldības organizāciju pieņemtajos NNN zvejas kuģu sarakstos.
(4)
Visas reģionālās zvejniecības pārvaldības organizācijas ir paredzējušas publicēt un regulāri atjaunināt NNN zvejas kuģu sarakstu saskaņā ar attiecīgajiem noteikumiem (6).
(5)
Saskaņā ar Regulas (EK) Nr. 1005/2008 30. pantu Komisija atjaunina Savienības sarakstu, tiklīdz no reģionālajām zvejniecības pārvaldības organizācijām ir saņemti to zvejas kuģu saraksti, kuri tiek turēti aizdomās par NNN zveju vai kuru iesaistīšanās šādā zvejā ir apstiprināta.
(6)
Komisija ir saņēmusi atjauninātos sarakstus no reģionālajām zvejniecības pārvaldības organizācijām.
(7)
Amerikas Tropisko tunzivju komisija (IATTC) sanāksmē, kas norisinājās 2013. gada 10.-14. jūnijā, un Starptautiskā Atlantijas tunzivju saglabāšanas komisija (ICCAT) ar 2013. gada 20. augusta apkārtrakstu no sava saraksta ir svītrojusi kuģi “Marta Lucia R”, kas bija sarakstos, kuri izveidoti vai grozīti ar Regulu (ES) Nr. 468/2010 un Īstenošanas regulām (ES) Nr. 724/2011, (ES) Nr. 1234/2012 un (ES) Nr. 672/2013. Šis kuģis būtu jāuzskata par svītrotu no Savienības saraksta no 2013. gada 20. augusta.
(8)
Ziemeļaustrumu Atlantijas zvejniecības komisija (NEAFC) 2012. gada 14. novembrī, Ziemeļrietumu Atlantijas zvejniecības organizācija (NAFO) 2012. gada 21. decembrī un Dienvidaustrumu Atlantijas zvejniecības organizācija (SEAFO) savā Atbilstības komitejas sanāksmē 2013. gada 11. decembrī no sava saraksta ir svītrojusi kuģi “RED”, kas bija sarakstos, kuri izveidoti vai grozīti ar Regulu (ES) Nr. 468/2010 un Īstenošanas regulām (ES) Nr. 724/2011, (ES) Nr. 1234/2012 un (ES) Nr. 672/2013. Šis kuģis būtu jāuzskata par svītrotu no Savienības saraksta no 2013. gada 11. decembra.
(9)
Ņemot vērā to, ka viens un tas pats kuģis sarakstos var būt minēts ar dažādiem vārdiem un/vai karogiem atkarībā no tā, kad tas iekļauts reģionālo zvejniecības pārvaldības organizāciju sarakstos, atjauninātajā Savienības sarakstā būtu jānorāda dažādie vārdi un/vai karogi, ko norādījušas attiecīgās reģionālās zvejniecības pārvaldības organizācijas.
(10)
Tāpēc būtu attiecīgi jāgroza Regula (ES) Nr. 468/2010.
(11)
Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Regulas (ES) Nr. 468/2010 pielikuma B daļu aizstāj ar šīs regulas pielikuma tekstu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 12. februārī

Labels: 8
11
5
6